Písmeno R sa nám v histórii Volkswagenu spájalo vždy s poriadne "nabrúsenými" modelmi, napríklad Golfom VR6, Golfom R32, neskôr Golfom R ale aj Scirrocom R, Polom R WRC či Passatom R a Touaregom R. Túto tradíciu chce využiť nemecká značka aj v elektrickej ére, do ktorej sa ženie plnou parou. A tak Volkswagen oznámil, že vytvorí samostatnú divíziu R. Ako odpoveď na aktivity BMW M či Hyundaia N. S "nadupanými" benzínovými motormi už ale nerátajte. Divízia R bude produkovať vysokovýkonné prémiové elektromobily.Čítajte viac VW Golf GTI: Je to isté. Elektrický hothatch príde v roku 2026
Aby na to upozornil, vytvoril Volkswagen vo svojom zábavnom parku Autostadt vo Wolfsburgu samostatný R pavilón. Pribudne k pavilónom venovaným značkám Volkswagen, Škoda, Seat, Audi či Lamborghini. Tento park navštívia ročne dva milióny ľudí. Fanúšikovia rýchlych Volkswagenov budú mať možnosť vyskúšať si koncepčné autá a limitované sériové modely. Vystavené tu budú aj všetky doterajšie "erká". VW tvrdí, že ponuka R sa bude v nasledujúcich rokoch postupne vyvíjať spolu s vylepšeniami elektrickej technológie. Tento proces sa už napokon začal s Touaregom R — doplneným o plug-in hybridnú hnaciu sústavu s motorom 3,0 V6. Spaľovacie motory však tak rýchlo neodídu.
Veď Volkswagen už toto leto predstaví nový Golf R na báze ôsmej generácie. Pokiaľ ide o budúcnosť, oznámil, že Golf deviatej generácie bude výlučne elektrický. Bude to teda pravdepodobne prvé elektrické R. No najskôr sa pravdepodobne dočkáme elektrického Golfu GTI. Výkonnejšie elektromobily sú už súčasťou dnešnej ponuky, zatiaľ s označením GTX – od ID.3 GTX až po ID.Buzz GTX. Modelom R sa darí. Dokonca lepšie ako kedykoľvek predtým, keďže v roku 2023 putovalo k zákazníkom až 35 000 áut, čo je historický rekord. Od roku 2002 sa predalo viac ako 300 000 vozidiel s označením R.Čítajte viac VW ID. Buzz GTX: Aj z elektrického vanu je ostré 'GTI'